
Se sparg granițele... .—— să 


Intrun interview acordat zilele trecute, de către d. Ştefan Cicio- 
Pop gazetei partidului său din Capitală am cetit o veste surprinzătoare. 

Fostul locotenent de prim-ministru din cabinetul Vaida, de pie 
memorie, după ce informă publicul că trebile partidului națonal sunt 
în perfectă rânduială pe toată întinderea ţării, spunea cu multă seni- 
nătate următoarele: Eu personal am fost însărcinat cu înfăptuirea or- 
ganizaţiei noastre de partid în patru judeţe din Moldova: Bacău, Rim- 
nicu-Sărat, Neamţu şi. Suceava... 

Mărturisesc, primul impuls ce mi-a inspirat această neașteptată 
descoperire a fost o sensaţie ilariantă cum rar ofere spectacolul co- 
-tidian al întrecerilor noastre politice... Domnul Cicio-Pop organizează 
Moldova... O serie de tablouri mi sau brodat pe-această informaţie 
laconică şi închizând ochii fantezia cu frâu slobod ma prins în ca- 
priciile ei. Am văzut parcă întâlnirile din gări unde fruntașul dela 
Arad era așteptat cu entusiasm de către notabilitățile din Piatra-Neamţ, 
am gustat tradiționala francomanie moldovenească în luptă cu retorica 
cipariană a organizatorului, am resimţit ciudatul amestec de vorbe şi 
de gesturi, resonauța postumă a Budapestei grefată pe fond moldo- 
valah... Din toate aceste aspecte, care îmbogăţeau cu note noi gro- 
tescul consacrat al ritualului nostru politic, mintea mea și-a compus un 
film colorat şi vesel, gata de-a se înjgheba într'o comedie după indi- 
caţiile precise ale nemuritorului Caragiale. Revenit la domeniul politic 
şi examinând situația cu mult cumpăt, primejdia nu mi s'a părut tocmai 
formidabilă. In adevăr, mi-am zis, organizările de partid ale dlui Cicio- 
Pop în Moldova sunt suportabile pe seama adversarilor... 

După aceste prime impresii însă gândurile mele au apucat pe-un 
făgaş mai larg, conturele ridicolului s'au atenuat și încetul cu încetul 
privind în adâncul lucrurilor toate au luat o nouă înfățișare. Ori cât 
de nulă, ca act politic în consecințele ei imediate, călătoria dlui Cicio- 
Pop în judeţele din Moldova are totuși o semnificare interesantă și 
puţin banală. Ea ne dă să înțelegem tuturora că o mare prefacere de 
gândire s'a petrecut în lagărul regionaliștilor noștri din Ardeal. Suntem 
în plin proces de normalizare, libera circulaţie a energiilor sa pornit 

dela un capăt al ţării la altul, aşa cuma fost firesc să se întâmple, 
-= aşa cum am propovăduit-o noi, pentru care dărâmarea granițelor su- 
: fleteşti a fost suprema dogmă politică. Biruinţa ideii se desăvârşește 
acum. Că ea vine târzie, greoaie şi informă, chestiunea nu importă, 
noi reținem faptul însuşi. cu toate semnificările lui. Dacă conducătorii 
comitetului de-o sută sau împrietenit în aşa măsură cu ideia unei 
apropieri de inima vechiului Regat, încât își mobilizează pe toţi mata- 
dorii lor provinciali şi-i trimite în pelerinaj între Dorohoi şi Severin, 
atunci judecata acestor oameni s'a smuls din bariera de ieri şi prepa- 
rația lor sufletească s'a făcut pentru primirea adevărurilor împotriva 
cărora mai ieri-alaltăieri strigau ca din gura șarpelui. Dacă domnul 
Ştefan Cicio-Pop, prototipul resumativ al celui mai îngrădit spirit local 
dela noi simte trebuința să ia trenul şi să cuvânteze la Bacău, atunci 
trebuie să recunoaştem că subt apăsarea necesităților organice ale nea- 
mului cu toții se dau la brazdă, până și figurile cele mai puţin malea- 
bile. Că din acest contact nu va ieşi pentru moment decât un câştig 
politic din cele mai neglijabile, că fraza şi argumentele dlui Cicio vor 
stârni o undă de zâmbete pe buzele bunilor cetățeni băcăuani, se prea 
poate; că se vor destrăma legende şi se vor diminua proporțiile unor 
personagii, e adevărat; din toate aceste însă se ridică triumfător prin- 
cipiul “unităţii, razimul de căpetenie al consolidării noastre de stat. 
ldeia îşi face drum şi merge înainte, înlăturând toate obstacolele. 
Cei care-au crezut că în noua aşezare a ţării se mai pot prelungi 
pe tărâmul politic graniţele din trecut, minţile înguste şi temperamen- 
tele inerte, toți șcleroticii şi toți întârziații sunt deavalma împinși în 
această ogaşe proaspătă căreia trebuie 'să se adapteze. Structura de 
bază a țării noastre, unite în puterea aceluiaş principiu de naţionalitate, 
le croieşte calea pe care trebuie: s'o urmeze. Oamenii dela Cluj nu 
sunt în fond decât executorii unor porunci dincolo de vrerile lor, im- 
puse din ordinul fatalităţii. Ţara întreagă se găseşte într'o vie și pre- 
cipitată transmisiune de -energii dela un capăt la altul. Partidele po- 
litice nu fac decât să urmeze acest ritm sufletesc al maselor. E foarte 
firesc deci că pe suprafața globală a neamului curentele de simţire se 
agită nesocotind geografia de odinioară care a trecut în dumeniul 
istoriei şi pe-ale cărei ruine integralitatea neamului, ca o mare familie 
pregătește soarta de mâine. ` 
E un fenomen plin de înțeles care se desfăşură subt ochii noştri. 
in cadrul unităţii de stat restabilite se sparg graniţele sufleteşti la fie- 
care pas. O uruitură surdă le rămâne în urmă. Cad prejudecăţi de 
demult, se dărâmă orizonturi învechite, se sfarmă psihologii îriguste ca 
să se elaboreze unisonul de credință al românismului. La acest altar 
strălucitor vin acum solii din toate părţile, ca să-și aducă prinosul lor... 
l lată de ce, scriind aceste rânduri sufletul meu subt -povara clipei 
își moaie aripele în blândețe și iertare ca al unui drumeț ajuns pe 
culme după o îndelungă pribegie... 
„____ Cetăţeni dela Suceava, jos pălăria! Fiţi indulgenți cu domnul 
Cicio-Pop. La biruinţa crezului nostru al tuturora, soseşte cel din 
urmă sol... OCTA VIAN GOGA 

Jn urma razelor 


Oprite *n creştete de clăi 

Și 'n părul tău şi 'n ochii tăi 
Muriau cele din urmă raze. 
Spre soare-apune printre lanuri, 
Cu vârful spicului plecat 

De rodul binecuvântat, 

Mergeam, şi tainic dintre holde, 
Tot mai stăruitor, un glas . 

Ne îndemna vrăjitul pas 

Tot mai departe să ne ducem 

In urma razelor spre-apus ; 

Tot mai frumos era "nainte, 

Tot mai departe printre holde 

Și printre clăi de fân ne-am dus. 


In ceața serii cufundate, 

Fântâni și clăi şi lanuri, toate, 
Piereau în seamă neluate. 
Dojenitor din înălțime, 

Luceafărul la noi cătă, ` 

Dar nu avea severa stea 

Pe cine dojeni de sus... 

Vrăjiți de ultimele’ raze : 

A soarelui din lume dus, 
Mergeam fără să ştim de mergem 
Spre casă-acum, sau tot spre-apus. 

„Ne-a fost răpit din lume-un vis 
De-un zeu al câmpului trimis 
Și-abia acasă ne-am trezit 

Din visul ce ne-a fost răpit... 
Când din fereastra luminată 
Ne-a 'ntâmpinat întâia rază, 

In Suflet amândoi deodată 

Noi am simţit cum ni se lasă > 
O tulburare ne'nțeleasă ; 

O teamă de-a intra în casă. 
Sn dreptul razei de lumină 
Văzui atunci cum tremura 
Sfioasă 'n ochii tăi o vină; 

Și toată vina ta era, 

Că prea departe spre apus 

În urma razelor ne-am dus, 
Uitând de sat, uitând de noi, 
Uitând în câmp de toată lumea 
Ce rămăsese înapoi. 


Cel mai frumos apus de Soare 

In ochii tăi sa risipit 

Și din cea mai curată rază, 

- Cea mai fermecătoare vină 

Sub gene-atunci ţi-a răsărit. 

Și nu știu înapoi ce-aș vrea, 

Nu ştiu ce aș mai vrea odată 

Să întâlnesc în viața mea: 

Frumosul asfințit de soare 

Sau ochii tăi, sau numai vina 

Ce-o clipă 'n ei a tremurat, 

Când mustrător ne-a 'ntâmpinat 

Acasă, geamul luminat... 3 
G. ROTICA 

Congresul nostru 


Cu mândrie putem să vorbim de congresul nostru dela Chişinău. 
E un pas mare în viața politică a țărei românești. Odinioară și acum, 
din nefericire, adunările de partizani se preocupau de chestiuni şi de 
patimi personale. Vorbe goale, fraze sforăitoare, întrerupte de` vocife- 
rările obișnuite: „Jos cu ei“, urmate de moțiuni transmise prin tele- 
grame, iată cari erau rezultatele congreselor. 

Nu voi uita niciodată cele ce-mi povestea cândva un fruntaş libe- 
ral cu privire la congresul acestui partid — pe vremea lui Dimitrie 
Sturza — la Galaţi. Au vorbit diferiți oratori, au atins diverse chestiuni mai 
mult sau mai puţin personale, dar sala era foarte rece cu toți oratorii 
cari Sau succedat la tribună. La un moment dat, decedatul Mărgări- 

1 tescu, un orator înalt, spătos, fost senator, se urcă latribună şi începe 
a vocifera: „Bonzii şi mastodonțţii !“ 

Sala aclamă, entusiasmul era delirant. Oratorul își continuă di- 
scursul și la fiecare frază intercală cuvintele care electrizau sala : 
„Bonzii şi mastodonții !“ 

La sfârşitul întrunirei alegători fruntaşi spuneau şefului organi- 
zațiunei locale : „Bine a reușit congresul, frumos -ai vorbit şi dum- 
neata și Sturza și Brătianu, dar degeaba... ca Mărgăritescu nimenea 
nu a vorbit“. 

Aceasta era mentalitatea, și mulți şi astăzi, în loc de a face edu- 
cațiunea maselor şi a le îndruma spre. discuţiunile obiective și serioase, | 
asupra problemelor ce le interesează, își cheltuiesc energia în deslân- 
țuirea patimelor personale, atât de înjositoare din punct de vedere per- 

. sonal, aşa de dăunătoare mersului înainte al țărei. 

La Chişnău s'a dovedit că se pot discuta probleme economice 
timp de trei Zile, într'o atmosferă înălțătoare, în atenția încordată a 
ascultătorilor și spre folosul operei de consolidare a țărei, 

Chestiuni financiare au- fost supuse cu obiectivitate, și observa- 
țiunile făcute nu erau pornite decât din dorința de a se întinde cât 
mai grabnic o mână de ajutor pentru salvarea țărei dela dezastrul ` 

spre -care ne împing oamenii cari au „şantajat“ —-acesta a cuvântul cel 
mai apropiat, — cu mult cântata lor competință financiară. Dacă la 
congresul din anul trecut, la Sibiu, s'au desbătut toate problemele pen- 
tru a se ajunge la, stabilirea programului nostru politic în totalitatea 
lui, pe întregul cuprins al României-Mari, a fost dat ca la Chişinău 
să așezăm bazele politicei noastre economice. Aici nu a fost numai 
vorba de o enunțare de principii ci de găsirea de soluțiuni, urgent 
aplicabile. Atmosfera înălțătoare care a domnit din prima clipă când 
în jurul şefului nostru am pășit pe pământul basarabean, trecând peste 
` Prutul de care poetul moldovean Stamati spune: 


Prutul ista ni disparti 

Apa asta wari moarti? 

Dar ne-om pune noi când-va 
Și cu gura lam seca? 


până la Chișinău unde am găsit adunate toate organizațiile noastre 
dela Bihor până la Durostor și dela Arad pânăla Tighina, la malul a- 
pei pe care Hașdeu o cânta: 


Nistru, apă românească 
Care spumegă 'ntre stânci 
Ingropând dușmanii țării 
In vâlvoarele adânci 


ne-a dat probă de ce înseamnă forța aceasta organizată şi a oferit tu- 
turor liniştea şi siguranța zilei de mâine în mijlocul dezagregărei 
generale: 

Congresul nostru dela Chișinău, dacă pentru cei de bună cre- 
dință, doritori de binele şi de înălțarea ţării, a fost un izvor de nă- 
dejde şi de reconfortare, pentru dușmanii noștri a fost „îngropăciu- 
nea“ în slăbiciunea şi neputința lor. Când un partid politic poate a- 
vea congrese ca cele dela Sibiu și Chişinău, nu este numai fala parti- 
zanilor săi ci este fala și siguranţa ţărei. 


GR. L. TRANCU-IAȘI ` 

Zâmbetul 


Dimineaţa l-au găsit aşa, întins, nemișcat, cu chipul ca de ceară 
răsărind din groapa pernei, cu plapuma adusă până sub bărbie, — 
fără nici o urmă, în toată înfăţişarea, care să fi stat mărturie vreunei 
clipe măcar de luptă cu moartea năprasnic răpunătoare. ' Ba ochii, pe 
jumătate deschişi, păreau a se fi stins cu mulțumirea odihnei căutate, 
— iar o fluturare de zâmbet dela colțul buzelor răspândindu-se ușor 
peste toată faţa, era ca o întâmpinare de bunăvenire a celei ce poate, 
grozăvindu-se, s'o fi apropiat de dânsul în puterea întunericului. 

Era ca arătarea unei secrete bucurii dintre acele pe cari le simțim 
când cineva voind să ne facă un mare rău, ne face tocmai binele pe 
care îl dorim mai mult... Acesta mi-a fost primul gând când l-am văzut, 
şi din ochi îndelung cercetători Pam întrebat: — Nu-i aşa 2... Dar fața 
a rămas neclintită şi zâmbea mai departe... 

Era ca o tălmăcire de înălțată și blândă milă pentru hărțnelile 
de râs ale vieței, pentru câte se socotesc aci de-o atâta de mare în- 
semnare şi pricinuesc pizmă, certuri, prigoniri şi sfășieri între oameni.. 
Câţi vor fi crezut că-l rănesc, în viaţa lui, cu de acestea... Ce nerozi ! 

Viaţa este ca o apă, întinsă deasupra noroaelor; cât timp e lă-' 
sată în pace, apa se limpezeșşte și întrinsa se poate oglindi suflet 
liniştit, gând curat; dar de câteori se pornesc turburări, atunci se răs- 
colește noroiul, se amestecă cu apa, — şi nu se mai oglindește ni- 
mica... Cine păgubește ? Acela care turbură cu noroaie. oglindirea ce- 
rurilor, nu câștigă... Sărmanul! e vrednic de un zâmbet în care să 
poată citi, de va ști, toată zădărnicirea pornirilor lui de nimic... 

Sau nici de 'atâta nu mai învrednicești tu acuma îurnicăria aceasta 
ridicolă, pe care o lăsaşi aci ca să- -și joace miai departe tragi-comedia 
cu roluri multe, în disputarea cărora își smulg atâția, scrâşnind, sdren- 
tele de ștofe de nimica, închipuind purpura, și chivările de -carton 
poleit?... 


„Toamna a fost neobișnuit de lungă... O muscă — vezi, mai 
trăeşte încă. Îşi mișcă lăbuţele căutând să le dea sprinteneala de astă 
vară, — zadarnic. Se resimt de rebegeala frigului, — a celui de afară 


„şi a celui din 'năuntru. Și totuși, după cum se mișcă, îți pare că 


musca aceasta se pregăteşte, cu credință într'o viață îndelungată încă, 
pentru traiul, cine știe cât, ce- -i mai rămâne de dus pe pământ... Cel 
dintâi frig mai aprig o va culca, într'o noapte, spre ne-mai deșteptare ; 

va cădea întrun colț de odaie, și strânsă cu gunoiul a doua zi, va fÈ 
aruncată acolo: unde i-a fost scris să se reîntoarcă, în praful din care 
a fost creiată și ea — ca și orice trăește. | 

Vezi, noi ştim ce soartă o așteaptă, musca aceasta; — dar oare 
ne dăm seama de soarta ce pe noi înşine ne aşteapră ? O ființă su- 
perioară nouă poate ne observă şi în sufletul ei poate se coboară 
aceiaşi adiere de milă, când ne vede înfiripându-ne și luându-ne ati- 
tudini de pregătire pentru o viață îndelungată încă... Sărmane muște, 
pe cari neființa ne pândește în toată clipa, —- ne tragem respirarea 
ca să putem privi, ca în vis, dincolo de fatalitatea îngheţului... Dar 
dincolo nu mai e nimic din ceea ce este viața noastră de aici. 

Uite, a căzut musca în fundul ceștii de cafea și s'a înecat. Ea 
a crezut să găsească acolo întărire nouă pentru urmarea vieţei neo- 
bișnuit de lungă ce soarta i-a hărâzit. Şi și-a găsit sfârșitul. 

Ei și acum? Ce sa făcut ceeace era mişcare, ceea ce era luptă 
ca să tràiască, în picătura aceasta de trup, în fulgul acesta negru, 
îmbâcsit acolo în drojdia de pe fundul ceștii? A perit fără de urmă? 
S'a stins mistuindu-se până la capătul vremii ce i-a fost hărăzit anume 
să ciupească pentru zbârnăirea lui, din eternitate? 

Nu. Viaţa aceea trebue să fie încă undeva — ea n'a făcut decât 
să se înalțe sau să se coboare în spațiu, căutându-și izvorul de unde 
nu de mult s'a deslipit ca să rătăcească pe aicea sau pe dincolo... 

„Oare nu de aceea zâmbești, fiindzâă tu acuma le ştii toate 
acestea, pe care noi ne dăm atâta osteneală, fără să izbutim, să le 
înţelegem 2... Ce se face cu toată viața care piere de aci, cu viaţa unei 
muşte, sau cu viața unui om?.. Zâmbeşti înainte — acelaș zâmbet 
îngheţat în colțul buzelor — şi nu pot nici cum să-l tălmăcesc, zâm- 
betul tău acesta... 

Nimeni nu s'a întors vr'odată și nici întrun chip, ca să ne des- 
văluiască cele de dincolo de viață... Insemnează care aceasta că nici 
nu mai este, acolo, viaţă 2... De ce adică ar însemna acest lucru? 

Poate că trecând în altă viață, nimeni, nimeni și niciodată, nu 
se ma: simte îndemnat să se mai apropie de aceasta de aici. S'a dus, 
nu mai vine; nu mai este nici o închipuire să se întoarcă. 

Pentru- că de-ar fi cu putință să se întoarcă unul, să mai trăiască, 
întrun fel sau întraltul, printre noi, de ce atuncea nu și altul, și alţii, 
şi toți 2... Şi ce ar îi atuncea? . „Nu; trebue să fie, şi este, o despărțire 
între două lumi; ele nu pot să se amestece, nu trebue să se amestece. 

Pe pământul nostru acesta, e mărginit numărul acelora care pot 
să trăiască; dar nemărginit este în nemărginirea lumilor. Ori câte su- 
flete, ori câtă viață, sar perînda în peregrinaţia lumească, loc este 
nesfârşit, mai departe, în călătoria cea fără de sfârșit. 

Este aceasta? Aceasta este? O, lasă;mă, față enigmatică, încre- 
menită în veşnica deslegare de cele ce mai pot să viermuiască în 
mișuiala lumei acesteia, — lasă-mă să cred că zâmbetul tău aceasta 
mi-o spune... 

JON GORUN 

Iatensificarea producţiei agricole în Ardeal 


L. 


— Situația producției agricole în trecut. — Situația de astăzi. — 
Motivele decadenței agricole. — Reforma agrară. — Nesiguranţa 
regimului economic. — 


Incontestabil, că înainte de 1 Decemvrie 1918 în Transilvania, 
Banat, Crişana și Maramureş aveam o problemă agrară, care, mai ales 
din motive naţionale, trebuia urgent soluționată. Din întinderea de 
14.933,841 iugăre a Ardealului numai 60%, era în stăpânirea proprie- 
tăței mici, în vreme ce restul de 40%, era în aceea a proprietăței mari. 
Din punct de vedere social şi economic trebuia normalizat raportul de 
întindere între proprietatea mare şi cea mică; din punct de vedere al 
intereselor naţionale repartizarea pământului era chiar criminală, de- 
oarece asupra unui român cădea numai un iugăr cadastral, iar mino- 
rităţilor le veneau 6 iugăre cadastrale de fiecare cap. Soluţionarea pro- 
Dlemei agrare din Ardeal trebuia să se facă prin înfăptuirea reformelor 
agrare. DR: 

Desigur, că nici azi, problema agrară nu este de deplin so- 
iuționată în Ardeal, din contră prin felul cum a fost executată până 
acum reforma agrară în Ardeal,.sa creiat o nouă problemă. Aceasta 
este problema agricolă, care, grație unei înfăptuiri corecte și cumpănite 
a legii agrare desigur că mar fi luat ființă. Ca să soluționăm problema 
'agricolă din Ardeal este absolut necesar să normalizăm, sau mai bine 
zis: să infensificâm producţia agricolă. l 


* 
* * 


Inainte de 1 Decemvrie 1918 situația producției agricole în Ardeal 
era cu mult superioară celei de azi. Răsboiul mondial a strâns pute- 

rile centrale întrun cerc de fier, şi ele au fost silite să producă și 

mai mult și mai variat ca "nainte. Multe mașini agricole cari mai 
înainte nu fusese folosite, au fost inventate şi li Sa dat o largă apli- 
care în cultură. Multe pământuri până atunci necultivate, au fost puse 
în valoare, In general, era o tendință pentru intensificarea producţiei 
nu numai la proprietatea mare, dar chiar şi la cea mică. Fermele 
model ale statului erau întrecute de multeori de cele particulare. Ace- 
stea aveau laboratoriile lor recunoscute, producția de sămânță era se- 
lecționată şi cultura plantelor uleioase şi industriale începuse se se 
facă pe o scară întinsă. 

Creşterea vitelor în Ardeal a concurat totdeauna cu occidentul, 
observându-se tendințe de nobilitare. Viticultura, pomicultura, horticul- 
tura au ajuns la o înaltă perfecţie. Pădurile din Ardeal au fost cele 
mai bine îngrijite în Europa centrală; cultivarea lor sa făcut în mod 
foarte rațional, iar pădurile particulare cu nimic nau fost mai slabe ca 
'ale statului. Exploatarea sa făcut în mod rațional şi cu un controt 
eficace. Regenerarea pădurilor. era asigurată pe cale naturală şi prin 
însămânţări artificiale. 

Rentabilitatea producţiei agricole sa asigurat prin industrializarea 
şi comercializarea ei, înființându-se fel și fel de fabrici pentru prelu- 
crarea plantelor industriale. Astfel, industria spirtului şi a morăritului au 
ajuns la un nivel european iar pentru comercializarea produselor agri- - 
cole au fost înființate multe societăți de export. 


E 3 
+o o 


Situația producției agricole în prezent arată o mare decadență 
față de cea din trecut. In general, producția agricolă a Ardealului scade 
și degenerează din zi în zi și ceeace este mai dureros, ameninţă să 
scadă și să degenereze și mai mult. Inzadar sunt toate asigurările date 
de organele statului, această decadență a producţiei agricole n'a fost 
curmată până acum. 

Azi mari întinderi de pământ rămân necultivate. Sămânţa între- 
buinţată este deo calitate inferioară, neselecționată ș şi de multe ori chiar 
contaminată. Producţia de grâu este serios amenințată. Cultura plantelor 
industriale a devenit aproape imposibilă, aşa că producţia zahărului, a 
cânepei și a uleiurilor trece printr'o grea criză. Creşterea vitelor pe de 
altă parte a luat o tendință cu totul extensivă. Azi vitele se cresc la 
întâmplare, rasa lor degenerează, numărul lor descrește calitatea lor 
scade. Nici o dispoziție nu se ia pentru regenerarea vitelor și este 
trist să vezi cum se nimicește creşterea de vite, acestă mândrie eco- 
nomică a Ardealului. 

` Hoticultura, pomicultura, viticultura, toate trec printr'o criză acută. 
Industria pentru prelucrarea produselor agricole aproape nu mai există. 
Unde sunt îabricele de spirt, de uleiuri, morile de odinioară din Ardeal? 

Societăţile pentru comercializarea produselor agricole nu funcţio- 
nează, nici mau cu ce să funcţioneze, nici nu pot funcţiona, în con- 
diţiile cum sunt tratate în prezent de organele statului. 

Cea mai crudă soartă o au însă pădurile, această bogăţie naţio- 
nală a Ardealului. Dela 1919 încoace se exploatează pădurile Ardea- 
iului cu o îngrijitoare grabă, şi fără nici o condiţie de conservare. 
Este dureros să vezi cum dispar codrii Ardealului de pe o zi pe alta, 
rămânând în urma lor dealuri şi munţi pleșuvi. Se taie vara şi iarna, 
fără nici o normă. Dacă sar face o constatare statistică am avea re- 
zultatul, că dela 1 Decemvrie 1918 până în prezent s'au tăiat mai multe 
păduri, decât în 20 de ani de dinainte de răsboi. In întreg Ardealul 
de-a lungul reţelelor ferate se găsesc mari Cantități de lemn gata pentru 
export. Dar ceeace este revoltător, este faptul că lemnul nu se 
exploatează rațional; de pildă, se poate constata că lemne potrivite 
de industrie se valorizează numai ca lemn de foc, o împrejurare care 
atinge şi interesele statului, deoarece nu se utilizează lemnul potrivit 
felului său. 

Dacă nu se vor lua măsuri urgente pentru conservarea pădurilor, 
în 5—10 ani putem să spunem că pădurile noastre nu vor prețui mare 
lucru. In locul gorunului și altor esențe prețioase, vor creşte plopul, 
mesteacănul, răchita, tufa și alte esențe tără nici o valoare 

* * $ 

Motivele decadenței producției agricole sunt variate și multiple. 
Este necesar să le constatăm exact și fără nici o supărare, deoarece 
numai așa se vor putea arăta dispoziţiile cari trebuiesc luate pentru 
vindecarea boalei de care incontestabil sufere viața noastră economică. 

Până la | Dacemvrie 1918, Ardealul a fost o parte integrantă a Un- 
gariei. Incontestabil că din această tristă unitate de stat a rezultat o 
unitate economică. Regimul de odinioară, din motive politice îndrep- 
tate totdeauna împotriva noastră, s'a năzuit ca prin legături economice 
să cimenteze această unitate economică, punând Ardealul sub perma- 
nenta influență a centrului. Datorită acestei orientări silnice, în cursul 
timpului, centrul de gravitate a produselor agricole şi industriale din 
Ardeal a devenit Ungaria. Toate liniile de comunicaţie erau îndreptate 
spre Ungaria, acolo erau debuşeurile pentru vitele şi industria Ardealului, 
acolo era şi isvorul de capital necesar pentru viața economică a Ar- 
dealului, de acolo se aproviziona Ardealul cu acele fabricate pe cari 
le necesita industria sa. 

Această unitate economică cu Ungaria sa rupt la 1 Decemvrie 
1918, odată cu desrobirea noastră politică. Prin acest fapt Ardealul 
şi-a schimbat centrul său economic de până atunci, ceeace a adus cu 
sine o perturbaţie în viața economică, care încă nici până azi ma putut 
fi înlăturată. Acesta este unul dintre motivele, cari au cauzat decadența 
și în producția agricolă a Ardealului. 

E E 
* 

Reforma agrară este a se socoti însă ca motivul esenţial, care a 

determinat decadența, nădăjduim câ vremelnică, a produtției agricole 

din Ardeal. Felul cum această reformă se întăptueşte face ca deca- 
dența să se accentuieze și mai mult. Se trece brusc dela sistemul proprie- 
tăței mari la sistemul ' proprietăței mici şi această trecere are reper- 
cusiuni asupra întregei vieți economice dela noi. Ce se face pentruca 
producția să nu sufere din pricina acestei deplasări a regimului pro- 
prietăţii? Nimic. Proprietatea mare în Ardeal dispunea de inventariul 
agricol necesar, de capital, de educaţie profesională, pe când proprie- 
tatea mică nu dispune nici de iventar agricol, nici de capital și nici 
de educaţie profesională. Din această diferenţiare urmează superioritatea 
celei de întâi, față de cea din urmă. ln astfel de condiţii, principiile 
unei politice agrare sănătoase ar fi pretins, ca trecerea dela sistemul 
proprietăţii mari la acela al celei mici, să se fi făcut în astfel de 
condițiuni ca să se evite orice zguduiri economice dureroase. 

Azi în agricultură avem o desorganizare complectă, — întinderi 
mari expropriate sunt necultivate, — inventariul agricol al proprietăţei 
mari expropriate, reprezentând un capital de o valoare nepreţuită, ră- 
mâne capital mort. Atâtea construcții se dărâmă, grajduri, magazii se 

prăpădese. Personalul superior agricol al proprietăței mari a fost des- 

ființat şi azi nu este utilizat. Cu ce sa înlocuit proprietatea mare? 
S'a înlocuit cu proprietatea țărănească, care deține în Ardeal 90%, din 
pământul cultivabil. Proprietatea țărănească însă nu este organizată, 
mare capitalul necesar, mare vite și nare construcții, nare educația 
profesională. 

Evident deci, că în astfel de condiții ea nu va produce atât, cât 
a produs proprietatea mare, — și nici nu se.poate spera în timp scurt 
la o intensificarea producției din partea ei, Plantele industriale, azi nu 
se mai produc, deoarece proprietatea mică nu știe să le cultive ; iată 
că de aici decurg pagube mari pentru industria națională. 

Devastarea pădurilor, pe de altă parte, este consceința unui 
regim de imoralitate. Autorizaţiile de exploatare se eliberează fără a 
avea în vedere interesele. pe cari le reprezintă pădurile pentru stat. 
Societăţile de exploatare din Ardeal sunt fictiv naţionalizate, ele în 
realitate sunt societăți străine, cari nu aduc preţul lemnului de export 
în țară, ci acesta rămâne în Ungaria, unde este în mare parte sediul 
adevărat al acelor societăţi. Dacă toată contravaloarea imensei cantități 
de lemne exportat ar fi venit în ţară, leul ar avea desigur o altă situ- 
ație în străinătate. 

E trist, că noi trebue să ne mulțumim numai cu taxele de export. 


x 
* * 


Decadenţa producţiei agricole este determinată și de nesiguranța 
regimului economic. Refacerea economică a ţărei este în funcție de 
fixarea unui program agrar și agricol bine determinat. Este absolut 
indispensabilă o stabilitate în regimul economic, ceeace nu se va 
produce decât având un program bine chibzuit și îndeplinind acest 
program în mod continuativ, fără consideraţie la guvernele de partia 
care se succed în cursul timpului. Este de tot regetan felul cum se 


1404 


© BCUCluj 


înțelege la noi politica economică a ţărei. Ceeace face un guvern, vine 
“şi desface următorul. Nimic sigur — nimic stabil, — o atmosferă su- 
focantă de nesiguranţă domnește pretutindeni, şi peste toate conside- 
` raţiunile, sunt suprapuse interesele de partid. 

Politica vamală şi politica de export sunt lucruri necunoscute, 
pentru-că ceeace se face acum la noi în ţară în această materie, nu 
poate fi botezat decât cu un singur cuvânt: a anarchie economică, în- 
răutățită și prin incompetența celor dela conducere. 

“Afară de regimul d-lui general Averescu, — când a început în 
Ardeal o ameliorare pe terenul vieţei economice, — toate celelalte 
guvernări, care s'au schimbat la cârma - țărei, pentru viața economică 
din Ardeal au însemnat numai primejdii. Viaţa economică este o rea- 
litate, pe care nwo poți vindeca prin cuvântări, ci numai prin o muncă 
pricepută, prin fapte reale, cari se pot și vedea. Situaţia economică 
de mai înainte a Ardealului a fost realizată prin muncă îndelungată 
şi pricepută, rezultatul ei se vede. Azi însă muncă pricepută nu mai 
este, ci sunt în locul lor, numai banchete cuvântări, laude de sine, iar 
în urma lor... jale. 

ION IACOB 


fost raportor al reformei 
agrare pentru Transilvania 

O mică feministă 

O elevă citea bucata: „Invăţați, fetelor“, iar eu mă uitam la 
Caliopi Mititeanu din banca ultimă. Cu coatele răzimate de bancă și 
cu obrajii în palme, cu părul vâlvoiu, din care oc suviţă se lăsa pe 
frunte, privea fix harta Europei. Uneori i-se ivea o creață uşoară pe 
frunte și atunci îmi venia să-i zic: 

— La ce-ţi încrețești fruntea de pe-acum ? O să ai vreme, colo, — 
mai târziu.. 

Aveam. impresia, că nu-i place bucata ce se citește. Când sa 
isprăvit, i-am cerut să-mi spună un rezumat al celor citite. Abia i-am 
rostit numele, în clasă se făcu o mişcare vie. Toate privirile se îndreptară 
spre Caliopi, iar o elevă din banca a treia: 

— Mă rog, domnule profesor, Caliopi Mititeanu e... feministă. 

— Cum? — întrebai tresărind şi neputându-mi opri un zâmbet, 

— Mă rog, ea zice că femeile sunt egale cu bărbaţii... 

— Mă rog, ea zice că băieţii nu sunt mai tari ca fetele. 


— Mă rog... 
.— Destul am zis. Vă sfătuesc, să nu vă bateți nici-odată cu 
băieţii... (N'a fost un sfat de prisos: liceul de băieţi era chiar în 


vecinătatea celui de fete.) 

Caliopi se apucă să spună rezumatul. Nu ştiu, Pa spus bine ori 
rău, nu prea eram atent la ce spunea. N'am văzut nici-odată o 
feministă vie şi... o contemplam. De-aș fi fost pictor, i-aș fi zugrăvit 
portretul. Aș fi cternizat privirea ei încruntată. O feministă în clasa a 
treia de liceu! Cum vor fi cele dela Universitate? 


La urmă am adaos, — drept învățătură morală, — câteva cuvinte 
despre conduita fetițelor. 

— Fetiţele, -— ziceam, — trebue să aibă o purtare mai aleasă 
ca băieţii... și celelalte. 


Ochii ei păreau nişte săgeți, citeam în ei un mare, un încruntat 


semn al întrebării: 
— De ce? 

In săptămâna viitoare sa citit altă bucată: cea cu „Băiatul 
neascultător.“ Acum era veselă, zâmbitoare şi îi scăpărau ochii. Citeam 
în. ei: 

— Aşa-i, aşa-i! De-așa ceva sunt capabili numai băieţii. Fetiţele.. 
nici-odată!.. 

Cuprinsul acestei bucăți Pa spus în triluri drăgălaşe, vâsele. 

Vestea ei se lățise și în liceul de băieți. Când venia la şcoală, 
băieții îi aruncau priviri piezişe: 

— Uite, mă, feminista ! 

Le arunca şi ea o privire plină de dispreţ și trecea mândră, 
înainte... 

Odată un băiat de liceu dete doi pumni unei fetițe din clasa întâi. 
Atunci în clasele inferioare ale liceului de fete era să isbucniască... 
revoluția. Caliopi ținea hangul. 

— De ce te-ai lăsat? — striga furioasă prin coridor. — Băieţii 
mau dreptul să bată fetele! Aş vrea să văd pe vre-unul ating ându-se 
de mine... l-aș arăta, că o fată e cel puţin atâta, cât un băiat. 

Mam “nemerit eu pe acolo şi... sa potolit. Dar. . mi-a aruncat 
încruntata ei privire de... feministă. 

Pe socoteala feminismului ei se făcea mult haz, devenise aşa un 
fel de feminism de operetă, dar ea, nu se lăsa. 

— Nebunelor, voi nu vreţi să vă cunoaşteţi drepturile voastre ! 

A împrumutat şi altor fetițe pi (ue femeii“, dar î își reprimea 
cartea întotdeauna necitită. Și Caliopi... nu dispera. Işi continua 
apostolia . 

— Când toate femeile vor fi feministe — zicea — se va schimba 
fața lumii. 

Fetitele ardeau de dorul s'o vadă odată măsurându-şi puterile cu 
un băiat. Şi dorul li-se împlini într'o Sâmbătă. 

Cum mergeam la şcoală, încă din capul străzii văzui o multime 
de băieți şi fetițe, în dreptul celor două licee. Erau ca două tabere 
duşmane ; “fetiţele în partea liceului de fete, iar băieţii în cealaltă. La 
mijloc un băiat trântit la pământ. O fetiţă, cu genunchii pe bu 
lui, îi căra pumi cu nemiluita. Fetiţa, roşie ca floarea de mac, era. 
Caliopi. 

Băiatul se svârcolia să scape de sub genunchii ei, sgâriind 
asfaltul cu unghiile, în vreme-ce tabăra fetițelor râdea cu hohot. Dar 
nu pierdea din ochi tabăra băieţilor, gata, gata să intervină când ei 
ar călca legile strictei... neutralități. Cine ştie, ce sar fi întâmplat, 
dacă nu sosiam la timp ! 

Ca. totdeauna în astfel de împrejurări, amândouă taberele o 
luară la fugă, numai Caliopi, dând drumul băiatului, a rămas pe teren. 
Mă privi speriată şi în câteva clipe şiroaie de lacrimi îi brăzdau 
obrajii. 

O întrebai cu glas răstit: 

— “Caliopi, ce să însemne âsta? 

Işi vâri mâna, în sân şi scoase o hârtie mototolită. 

— Mă rog, mă rog, — făcu răsuflând din greu,.. mă rog, mă 
rog... uită-te, ce epistolă mi-a trimis. 

Imi întinse hârtia, apoi... mai aruncând câteva fulgere către 
liceul de băieți se strecură sub poarta liceului de fete, iar eu, am 
desfăcut-o. 

Era o scrisoare frumoasă, caligrafică. Era o epistolă... de amor. 

„Stimată Domnişoară | Din momentul în care te-am văzut“... 

Atata am citit și... mi-Sau impainjenit ochii. Continuarea o ` 
ştiam... de-acum douăzeci şi şease de ani, când un alt băiat, (la ce 
să-i mai spun numele ?) o scrisese tot astfel : „Stimată Domnişoară ! 
Din momentul în care te-am văzut“ A fost poate din acelaş. isvor, 
din acelaș „Epistolar al amorului“. Atâta numai, că băiatul de atunci 
ma avut ghinionul să o trimită unei... feministe. 

Când am intrat în clasă, privirile tuturor elevelor se îndreptară 
spre Caliopi. Mă prefăceam, că n'o văd, dar o vedeam. Cu părul 
vâlvoiu și cu o creață în mijlocul fruații. 

După oră am chemat-o în curte. 


— Caliopi, — i-am zis, — ar fi trebuitsă-ldaipe mâna mea, să-l 
pedepsesc eu... Unei fetițe nu i-se cade să fie... crudă. 

In ochii ei se ivi marele semn al întrebării; 

— De ce? 


Imi venia să zâmbesc, dar mam reţinut. Nam mai întins vorba, 
ar fi fost de prisos... Fa a citit doar: „Drepturile femeii“ 

Am luat-o către liceul de băieţi. Directorul îmi era prieten, i-am 
povestit „cazul“ și Pam rugat, să pedepsească pe băiatul cu pricina. 


— Pedepseşte-l tu, — îmi răspunse directorul. — Intră în biroul 
meu, o să'l trimit îndată.. 

— Nu, nu, ripostai, — pedepsește-l tu. 

Eu maş fi putut să-l pedepsesc. Ar fi protestat un glas venit de 
departe, glasul.. „ băiatului de-acum douăzeci şi şease de ani. Aşa: 


„ Stimată Domnişoară ! Din momentul în care te-am văzut“... Şi cele- 
lalte ... 
$ i % Ș 
Caliopi a rămas şi pe mai departe feministă. Băiatul cu 
prieina, „din momentul în care“ a văzut întru adevăr pe Caliopi,. sa 
cuminţit. Dar... au luat-o la ochi ceialalți băieţ. O pândesc când vine la 
şcoală, răsar ca din pământ în fața ei și îi strigă: 
— Caliopi, te iubesc! 
i... 0 ieau la fugă. Ca o veritabilă „feministă“, Caliopi râde, 
nepăsătoare. Uneori șuieră între dinți: 
— Laşilor ! 
Şi intră pe poarta liceului de fete, gândindu-se la „Drepturile 
temeii“. SEPTIMIU POPA 

Municipiul şi... cinematograful 


— Cu prilejul congresului primarilor comunelor urbane — 


Deunăzi sa ținut la Timişoara congresul primarilor din toate co- 
munele urbane ale țării, al doilea dela croirea noilor. ei hotare, pri- 
lejuit de apropiata desbatere a procctuiui de reformă administrativă 
şi de multele mizerii în cari se zbate administrația noastră comunală. 
Cum vedem deci, congresul a fost organizat în numele apărării unor 
principii și interese foarte strâns legate de fiecare cetățean. Prin ur- 
mare, preocupările capilor orașelor trebuiau însoţite și de atențiunea. 
Opiniei publice. Din nefericire, ţinerea congresului a coincis cu 
„descoperirea“ comploturilor de tot soiul, abătând atențiunea opi- 
niei publice, dar mai ales aceea a guvernului în această direcţie zgo- 
motoasă și plină de grozăvii. Astfel, congresul primarilor Sa închis 
fără ca lumea să fi luat cunoştinţă de importantele lui desbateri. Doar 
o timidă informaţie dintrun ziar din Capitală ne vestește, ca un slab 
ecou al acestui congres, că primarul Capitalei a propus comisiei in- 
terimare transformarea Bucureştilor în „municipiu.“ Ca cea dintâi mă- 
sură practică în această direcție, e vorba să se facă și comunalizarea 
cinematografelor, stârnind profundă nedumerire în rândurile proprie- 
tarilor respectivi, c cari nu pot pricepe ce-o fi având cuvântul latinesc 
de municipiu cu cinematograful iscodit de civilizația modernă. 

Privind extraordinara distanță din timp ce desparte epoca celor 
două noțiuni, proprietarul de cinematograf are tot dreptul să se cru- 
cească. In adevăr, cuvântul de municipiu nu are nici cea mai palidă 
legătură cu cinematograful. Pe vreme lor, romanii înțelegeau subt 
acest cuvânt orașele supuse dominațiunii statului roman, cărora le 
recunoșteau conservarea legilor lor particulare. lar dreptul modern îi 
dă acestei noțiuni atâtea definiții, câte manuale de drept administrativ 
sunt. In fond însă, toate acestea se pot rezuma la trei lucruri esen- 
țiale: unul de ordin politic, înțelegând organizarea corpului adminis- 
trativ pe bază electivă; altul de 'ordin economic-financiar, cuprinzând 
principiul unei largi libertăţi atât în ce privește găsirea izvoarelor 
de venit, cât și întrebuinţarea acestora ; în sfârșit, ca o palidă remi- 
niscenţă din trecut, minicipiul însemnează şi un drept de legiferare, 
în forma de „statute“ în cadrele legilor. şi "cu aprobarea ministerului. 

Pentru moment cel de al doilea principiu al municipiului — moştenit 
de noi prin legea administrativă maghiară — produce deosebirea de 
vederi dintre administraţiile comunale și guvern de o parte, și con- 
fuzia dintre municipiu Şi... cinematograf, în cazul proprietarilor de cipe- 
matografe din București şi încurând şi dela Arad, Cluj și de aiurea. 

In opoziţie cu concepția guvernului, — care tinde să substituie 
libertatea și inițiativa locală în materie de administraţie economico- 
financiară comunală cu influența integrală a statului, — congresul 
primarilor, în unanimitatea lui a fost de altă părere. Descoperind 
partea politică şi legislativă din ceace înțelegem subt municipiu, con- 
gresul a hotărât adaptarea acestui principiu în întreg cuprinsul ţării 
educându-se întru sprijinirea lui o mulțime de argumente științifice Și 
practice, a căror valoare nu poate fi contestată în numele nici unui alt 
interes public. Dar mai convingătoare ca orice argument ştiinţific au 
fost acelea de ordin practic aduse de primăria Timişoara, arătând 
„de visu“ frumoasele rezultate ce se pot obţine prin o gospodărie co- 
munală nestânjenită de prea multele îngrădiri ale guvernului central. 

Având în vedere acest scop al congresului, alegerea Timişoarii 
pentru ținerea lui a fost foarte nemerită. In orice altă parte a “țării, 
primarii ar fi fost nevoiţi să se mărginească la discuţii de caracter 
pur teoretic. Ori, pentru o asemenea discuţie era inutil să se deranjeze 
atâta lume. Principiile de ordin științific le-ar fi putut mai uşor fixa 
câțiva profesori de Universitate. da e oameni de administrație însă, pe 
primari îi interesa mai ales partea practică. Subt acest raport singură 
Timişoara, cu multele ei așezăminte de interes public, putea să jus- 
tifice valoarea practică a municipiului, Atât din moștenirea trecutului, 
cât și din năzuinţele regimului românesc, primarii de pretutindeni au 
văzut cu ochii ce va să zică administraţie din punct de vedere mai 
înalt. Primăria Timişoarii nu este numai o instanță unde te adresezi cu 
micile daraveri personale, ci este şi ın centru de unde se pornesc și 
se dirijează acțiuni menite să aibă înrâurire remarcabilă culturală, 
politică, economică şi socială. Fireşte, regimul românesc nua putut să 
îndrepte dintr'odată aparatul găsit aci în favorul, românismului. In a- 
cest scop timpul a fost prea scurt, iar societăţii noastre îi lipseşte 
încă maturitatea ca să poată elimina din asemenea citadele a străinis- 
mului politica deşanţată de partid. Dar nu a rămas nici inactiv în fața 
atâtor condiţii tot atât de excelente și pentru promovarea progresului 
nostru. Primarii de pretutindeni au înţeles că administrația reală a Ti- 
mişoarii se desfăşură abialîn afară de localul primăriei, în cadrele nu- 
meroaselor ei aşezăminte economice, financiare, culturale, sociale şi 
altele, printre cari amintim: uzinele electrice, canalizarea, tramvaiele, 
întreprinderea funerară, lăptăria, cinematografele, orfelinatul comunal, 
banca oraşului cu capital de 10 milioane, numeroase alte clădiri și 
terenuri intra-și extravilane, toate administrate de consiliul comunal. 
Adevărat, toate acestea le-am moştenit dela regimul măghiar, dar re- 
zultatele de până acuma ne îndreptățesc să nutrim cele mai promiţă- 
toara speranţe și pentru viitor. 

Foloasele realizate de regimul românesc se semnalează deocam- 

dată pe terenul cultural şi social. Cu concursul primăriei sa întemeiat 
școala politechnică, ale cărei edificii azi-mâine vor fiofală a orașului. 
Cu sprijinul aproape exclusiv al primăriei se susțin toate căminurile 
de studenți, iar în Aprilie 1921 primăria a întemeiat şi susține un cămin 
de ucenici care adăpostește azi mai multe sute de; 'băeţi români, plasați 
pela meserii, inițiativă care a fost îmbrăţişată cu o deosebită căldură 
de întreaga societate românească. Interesul pentru această din urmă 
inițiativă se explică prin împrejurarea că aceasta vizează un teren 
unde până acuma suntem inexistenți. 

Intreagă această operă culturală și socială este susținută, în afară 
de sprijinul moral al publicului, prin “ajutorul efectiv, în bani, al pri- 
măriei, care se ridică la multe sute de mii anual, fără grădinile puse 
la dispoziţie gratuit pentru aprovizionarea cu produse alimentare ne- 
cesare aceloraș instituțiuni. 

„In fața acestor rezultate, se pune întrebarea, cum e posibilă o 
asemenea acţiune când aiurea ministerul nu admite nici măturători de 
stradă, cum e cazul în Cluj? Explicaţia este din cele mai simple. Pen- 

trucă primăria Timişoarii întrebuințează pentru acest scop venitele intre- 
prinderilor sale particulare, în fruntea cărora, la rubrica venitelor, stau 
cinematografele, formând monopolul comunei, cu aproape un milion 
lei pe an. Și cu acest lung înconjur am lămurit şi legătura dintre 
municipiu și Cinematograt, cel dintâiu ecou al hotărârilor din întrunirea 
primarilor dela Timişoara. În mintea frământată de multele goluri din 
bugetele orașelor s'a întipărit adânc exemplul cinematografelor din Ti- 
mișoara, ca o instituțiune foarte rentabilă. Și tot meditând, primarii de- 
pretutindeni își pun întrebarea: de ce, adecă, o instituțiune susținută 
de colectivitate să verse venitele în punga unor particuluri, când la 
Timişoara ele se întrebuințează în folosul aceleiași colectivități ?... 

© Şi fiindcă vorbim de “Timişoara, care din punct de vedere etnic 
se găsește în o notă atât de discordantă cu restul Banatului, ne per- 
mitem să atragem atențiunea încă asupra unui lucru: tot municipiului 
îi revine sarcina să arunce puntea elementelor româneşti dela ţară, ce 
tind spre aceastră insulă, până acum inaccesibilă, fixându-le și în 
viața economică a orașului, Printr'o concentrare de capital, sub o formă 
oarecare, luat dela toate băncile românești locale din Banat, sar putea 
forță încă de pe acuma o ataşare la industria existentă, rămânând ca 
mai târziu, prin sucrescența ce ne-o vor da: politehnica, şcoala de 
meserii și căminul ucenicilor, să naționalizăm şi personalul tehnic și 
ad ninistrativ. 


P. NEMOIANU 


1411 
© BCUCIuj 





Quo Vadis, Germania? 


— Desmembrarea internă a Reich-ului — 


Dela Aachen, unde o republică renană ia ființă, nu fără a în- 
tâmpina grele 'obstacole, până la Miinich unde o monarhie deghizată pre- 
găteşte o acțiune de dictatură şovinistă și până la Dresda unde un comu- 
nism din ce în ce mai slab luptă totuși pentru o idee de clasă, Ger- 
mania sfâșiată de atâtea tendințe centrifuge, înfățișează priveliștea unei 
adevărate tragedii politice. 

Criză financiară și criză morală, sunt simptomele unui proces 
istoric, de o gravitate asupra căreia nu trebue să ne înșelăm. Imperiul, 
care timp de o jumătate de veac însemnase biruința ideii de unitate 
națională, chiar a doua zi după un război „pierdut, azi pare a fi pe 
pragul unei adevărate disoluții. ŞI opera aceasta de destrămare, ca o 
ciudată manifestare a timpului, începe din chiar centrul naţionalis- 
mului integral, și prin chiar fapta celor mai dârzi reprezentanţi ai lui. 
-In chipul acesta, o rebeliune separatistă, care la Dresda comunistă ar 
fi fost poate la locul ei, apare la Miinich, în lumea lui von Karr, alui 
Knilling şi a unui general von Lossow, ca o adevărată ironie a soartei. 
Orice ar zice cronicarii de mâine, ei nu vor putea şterge anumite 
aspecte paradoxale ale Germaniei contimporane. 

La Minich, e drept, răzvrătirea vrea să aibă un înțeles spe- 
cific de germanism fără rezerve, înțeles care caută formule de împă- 
care cu unitatea Reich-ului. E însă greu a atinge principiul însuş al 
disciplinei naționale pe care se întemeiază solidaritatea unui popor şi 
coeziunea unui stat, fără a zdruncina temeliile unităţii sale. 

Intâia defecţivne a pornit din Bavaria. Urmarea o vedem. Sfâr- 
şitul e încă “problematic. Ceeace e însă neîndoios, e faptul că alături 
de falimentul său financiar, Germania înfăţişează azi Europei,. spec- 
tacolul unui alt faliment, despre care toţi ne-am fi îndoit cu câţiva 
ani în urmă: e vorba de prăbuşirea legendei, care transforma poporul 
teuton în deținătorul ales al unui patriotism neînfrânt și al unei dis- 
cipline fără pereche. 

Oricâte înfrângeri ar fi suferit, oricâte bătălii ca acelea dela 

Sedan ar îi avut de îndurat, oricâte reparaţii de plătit, Franţa nu ne-ar 
fi dat un asemenea spectacol... 


* 
* * : <= 


Cine e omul care e azi la cârma Germaniei? i 

In ceasul în care Cuno, cancelarul rezistenței pasive a fost do- 
borit, sa simțit ca un fior de înviorare: Pe marginea prăpastiei, Reich-ul 
se reculegea. Convins de toată tragica deşertăciune a ungi politici de 
sinucidere, poporul german își strângea puterile într'o uriașă încor- 
dare, pentru a privi cinstit viitorul în față, pentru a se descătușa de 
povara unei păci atât de grele, pentru a renaşte prin muncă. 

Mulţi din cei cari nu putem avea o deosebită simpatie pentru 
Germania, a oricărui ar fi ea, simţeam totuș o oarecare mulțumire în 
fața acestui viitor. Un interes superior privea animozităţile naţionale, 
și interesul acesta, născut din conștiința unei atât de indisolubile so- 
lidarităţi între popoarele civilizaţiei noastre, cerea ca Reich-ul să-şi 
reia locul între factorii culturali şi economici ai acestei civilizații. 

Cancelarul Stresseman nu s'a arătatînsă a fi marele cârmaci, la 
înălțimea marilor greutăți ale momentului. Pentru a linişti furtuna tre- 
buia nu numai forță, ci și un nemărginit simț de sacrificiu în su- 
îletul unui om care se putea vita pe sine. 3 

Politica creiază adesea martiri, pentruca istoria să i-i consacre 
apoi ca eroi. In împrejurări excepționale, metodele meschine ale luptei 
de fiecare zi nu mai au ce căuta. Preocupări de a păstra o anumită 
popularitate, şi de a reprezenta pe cât cu putință media unei opinii 
publice, sunt “scuzabile, poate chiar iecesare întrun moment de linişte, 
In ceasul al 11-lea, asemenea preocupări sunt adevărate lesturi, cari 
trag la fund pe cel care nu a știut să le învingă. 

Cancelarului Stresseman i se cerea nu numai o ideie, ci şi curajul 
de a înfăptui cu orice preţ un program. 

Cancelarul Stresseman, nu a putut însă uita că e şeful unui 
partid politic; el nu a vrut să nesocotească prieteniile de ieri cu un 
naționalism german care putea deveni atât de popular, și nici să în- 
dușmănească marea industrie, atât de puternică într'o țară unde mica 
burghezie se prăbușise de curând. Pe de altă parte, conștient de de- 
zastrul iminent al unei politici de rebeliune împotriva tratatului de 
pace, el vroia, sincer poate, să ajungă la o înțelegere cu aliaţii. 

Cancelarul Stressemann a vrut însă prea mult, şi pentru ajunge- 
rea unor țeluri atât de discordante, a urmat un drum de mijloc. 

Zadarnic a încercat Cancelarul, să se transforme întrun dictator 
al națiunei. Dictatorii se fac prin ei însăşi sau cel mult prin națiune, 
dar în niciun caz prin votul unui Parlament, după două săptămâni de 
tratative, şi după creerea unui hibrid minister de coaliţie. 

Intre extrema dreaptă care submina puterea guvernului său, deși 
nu avea curajul de a-i cere moştenirea, şi între un socialism demo- 
netizat în ţară dar încă tare în Parlament, Stresseman, cu metode mici, 
a înfăptuit o politică insuficientă şi meschină. 

El a capitulăt de fapt, în Ruhr, dând semnalul de încetare a re- 
zistenții pasive. Și cu toată importanţa acestei acțiuni, el a redus prin 
greșala sa toată însemnătatea gestului făcut. A dezarma în rate în- 
semnează, pentru ai săi a dizolva orice putere de luptă, iar pentru 
adversari, a lăsa aparența unei dușmănii şi a unei primejdii. 

Pe de altă parte a recunoaște în principiu un tratat şi obliga- 
țiunea de a-l executa, și a continua în acelaș timp o tocmeală de ta- 
rabă în jurul unor amănunte ridicole, e fără îndoială, o nouă și gravă 
greşeală politică. Stresseman a încetat războiul din Ruhr, dar nu a făcut nici 
un gest hotărât pentru a intra pe calea de execuțiune fără rezerve, deo- 
camdată cel puţin, indicată de Franţa şi Belgia. In chipul acesta el 
se recunoaşte înfrânt, dar nu se supune principiului reparator al vic- 
toriei. Peste tot jumătăţi de măsuri, gesturi palide şi tără contur, în- 
cercări deznădăjduite dar lipsite de energie. Un om slab încearcă să 
fie tare şi nu poate, căci asemeni unui general care în pragul celei 
mai grele lupte ar căuta soluţii în cărțile învățate în şcoală, el așteptă 
mântuirea dela alţii, iar nu dela el. 

Politica externă a Cancelarului, deşi începută cu o capitulare, 
urmează o epocă de guerilla, un ţel destul de nebulos încă. 

In asemenea împrejurări, cum să fie mai norocoasă politica in- 
ternă, a unui asemenea. guvern ? 


x Ei 
% 


Conflictul dintre Minich și Berlin, mocnea de mult, sub cenuşa 
pe care o tot aruncau atâtea zadarnice compromisuri. Era o simțită 
diferență de nivel, între capitala adânc regalistă a Bavariei, dornică 
de autonomie și poate şi de hegemonie întro Germanie monarhică, și 
între Berlinul lui Ebert” şi chiar al lui Stressemann. | 


Veleităţile Reich- ului de a supune aceluiaș regim fiscal Ba- 

varia, şi de a controla, în virtutea drepturilor constituţiei dela Wei- 

mar toată viața politică şi economică a fostului regat, întâmpinau în- 
dârjita rezistență a tuturor guvernelor dela Miinich. 


Berlinul tolerase însă prea îndelungat timp gesturile de inde- 
dendență ale Bavariei. Din vremea când sentinţele Curţei supreme 
dela Lipsca nu se puteau executa pe teritoriul său, și când Hittler în- 
firipa nesupărat un fascism teutonic, se simţise că va veni un ceas 
când spărtura să fie atât de mare, încât nici cuvinte de împăciuire 
și nici compromisuri să nu o mai poată închide. 

O lipsă de prevedere politică a grăbit cu un ceas acest desno- 
dământ. 

Pentru a reda o nouă vigoare vieţii economice a Reich-ului, 
cancelarul Stressemann sa gândit să ceară noi jertfe muncii. Capita- 
lul trebuia cruțat. Un Hugo Stinnes şi un Krupp, vegheau pentruca 
evoluția să se facă spre dreapta, și pentruca jertfele ce se vor cere, să 
nu se impună cumva marei industrii, Şi astfel primul motiv, şi primul 

punct de program, pentru care guvernul a. cerut puteri dictatoriale, a 
fost tocmai suspendarea zile de 8 ore de muncă. 

Suntem acum în plină rebeliune bavareză. Ori câte formule ar între- 
buinţa guvernanţii din jurul lui von Karr, pentru a adormi anumite 
scrupule de conștiință, ei nu vor putea ascunde realitatea. Între Berlin 
și Munich azi legăturile sunt rupte, și din dosul unei autonomii tre- 
cătoare, se întrezăreşte un program îndrăzneț, pe care încă nu vor să-l 
mărturisească, 

Și în timp ce în Bavaria se ridică steagul primului separatism 
regional, la Dresda guvernul socialist-comunist al Saxoniei duce o 
luptă îndârjită cu cârmuirea dela Berlin, la Hamburg se varsă sânge 
din belșug, iar pe malul Rhinului autonomiștii lui Dorten, Matthes, 
Smeets, şi acum în urmă ai lui Deckers, se străduesc să consolideze 
o republică independentă. 

E Germania oare pe pragul războiului civil, şi pe pragul destră- 
mărei moştenirei lui Bismark ? 


x * 
* 


Dacă incidentul dela Dresda, născut din lipsa de tact a guver- 
nului Miller, care pretindea să înăbușe orice libertate de acțiune a 
guvernului saxon, nu prezintă o gravitate deosebită, cel puţin pentru: 
moment, nu acelaş e cazul acțiunei dela Aachen și dela Düren. 

Ce e drept, față de Saxonia comunistă, Stressemann a știut să 
- fie energic. Acelaş om care tolera, de voie sau de nevoie, toate ges- 
turile anarhice ale Bavariei, nu s'a sfiit să întrebuințeze forța armatei 
spre a reduce la tăcere, tendințele mult mai slabe de autonomie, dela 
Dresda. In chipul acesta, omul care a ştiut să ceară jertfe numai mun-. 
„citorimii, spre a feri cât mai mult capitalul şi industria de a contribu- 
la opera de refacere a Reich-ului, se arată fără cruțare pentru un gu 
vern socialist, și totdeodată slab și dezarmat față de unul aproape 
monarhic. 

Este acesta, cel mai puternic simptom pentru a caracteriza în- 
treaga concepțiune politică a Cancelarului de azi. 

In Renania însă lupta va fi cu mult mai grea. E vorba de o 
nemulțumire adânc pătrunsă în păturile populaţiunei, împotriva tiraniei 
prusiene. Și ceeace tirania aceasta şi toată antipatia unei administra- 
țiuni dușmănoase nu ar fi putut ajunge, a fost atins de marele factor 
politic : suferinţa. . 

Toată criza economică a Germaniei, s'a resfrânt în primul rând 
asupra provinciilor ocupate. Inecate în valurile de hârtie ale Reichs- 
bankului, regiunea care atâta timp fusese cea mai bogată din îm- 
periu, azi se zvârcolea în haosul acesta, în care orice producție şi 
orice viață economică devenea imposibilă. 

Cu câţiva ani înainte, separatismul renan era o utopie. Azi însă, 
când Germania pe pragul dezastrului celui mai cumplit pare a atrage 
după dânsa în prăpastie, şi provincii cari ca ‚Renania, sunt de fapt: 
atât de bogate, formula capătă viață și înţeles. Nu e ea oare, primul 

răspuns la strigătul deznădăjduit de „sauve qui peut“, pe care, dela 
Berlin, profeţii înfrângerii îl aruncă în cele patru colţuri ale lumii? 

Revoluţia renană se prezintă deocamdată ca o acțiune nebu- 
loasă şi discordantâ. Oameni improvizați ca Deckers, oameni cari cer 
o Renanie absolut independentă ca Matthes’ și Smeets, oameni cari 
cer o simplă autonomie-ca Dosten, lucrează disparat, fără multă 
coeziune și fără sistem., Unor succese fericite și uşoare la Aachen și 
la Diiren, au urmat ceasuri de înfrângere. Şi se pare că ne găsim 
chiar în ajunul unei ofensive generale a poliției Reich-ului, alături de 
care studenți și oameni ai vechiului regim, dau asalt cetăţuielor 
separatiştilor renani. 

Ori câtă neutralitate ar păstra autorităţile franco-belgiene, simpatia 
lor pentru mișcarea separatistă e și firească și dreaptă. 

Noi nu dorim ò disoluţie a unui stat care reprezintă prin forța 
lucrurilor o unitate etnică şi culturală. O descătuşare însă de ten- 
dintele imperialiste ale unei Prusii războinice Și întărirea unei vieţi 
regionale, mai senine și mai pacinice, poate aduce un mare aport 
pentru liniştea Europei. 

Se pune de acum, în chip arzător, problema unui stat tampon 
între Apusul latin şi între Europa centrală teutonică. Independent 
sau numai autonom, un asemenea stat ar putea da o pildă creatoare 
Germaniei, începând prin a-și împlini, pentru partea ce-i incumbă, 
obligaţiunile ce decurg din tratatul din Versailles. 

De acum, soarta Germaniei se joacă în jurul acestei dileme. Va 
porni dela Berlin un glas puternic, care să cheme pe toți la muncă, 
la o operă de refacere, şi de împăciuire, prin executarea cinstită a 
reparaţiunilor, sau dimpotrivă, alunecând mereu spre prăpastie, opera 
de destrămare va continua? 

` Nu îndrăsnim să credem în prima soluție, şi privim cu multă 
teamă, spectul războiului civil, care dela Aachen la Münich, întunecă 
orizontul Reich-ului. 

Şi oricât de mult am vedea întrun asemenea desnodământ, 
urmarea firească a grelei greșeli a unui popor şi a micimei cârmui- 
torilor săi de ieri și de azi, epilogul acesta ne-ar atinge și ne-ar 
zdruncina pe toți. 

„ Evoluţia timpului e spre unitate și spre concentrare a forțelor. 
Europa toată ar da înapoi cu o jumătate de veac în fața unei cata- 
strofe germane. Şi nu e bine a merge împotriva istoriei. 

Oare nu e nimeni dincolo de Rhin, care, cel puțin acum, să 
aibe curajul de a întreba răspicat: 

— Quo vadis Germania ? 
V. N. PETALA 


Paris, 30 Octombrie 1923 

Cronica politică 


Primenire, sau o inutilă cârpeală? 


Guvernul dlui lon I. C. Brătianu a suferit un mic aranjament de: 
“toaletă. Viitorul vorbeşte despre o prețioasă primenire de torţe. Erau 
adică, miniștri cari obosiseră (cu grije ne întrebăm, ce anume o fi 
ostenit pe di C. Banu?) — aceștia au fost nevoiţi să plece. Erau, 
apoi, miniştri a căror înlocuire na părut necesară (o, infatigabilul d. 
general Moşoiu!) — aceștia au rămas la locul lor. Entusiasmul oficio- 
Sului liberal nu e împărtășit însă de spectatorii obiectivi ai frământă- 
rilor noastre politice. Aceştia, şi noi credem că dreptatea e de partea 
lor, socotesc recenta remaniere a guvernului drept o inutilă cârpeală, 
menită să arate odată mai mult defectele de conformaţie ale cârmūirei 
actuale. 

Ziarele „independente“ dela Bucureşti, despre cari nimeni nu 
poate să ştie niciodată în a cui slujbă se găsesc, au întreținut vreme 
de câteva luni curiozitatea bietului public cetitor, cu povestea inter- 
minabilă a remanierei. În fiecare zi la diferite rubrici, de-alungul 
lungilor coloane, o mulțime de arangamente oculte se făceau şi se des- 
făceau, interminabile reportaje se țeseau în jurul listei „noului guvern,“ 
presupuse indiscrețiuni mişunau prin toate colțurile de redacţii, chiar 
şi cei mai sceptici dintre oamenii de treabă ajunsese să atribuie apro- 
piatului eveniment, o deosebită însemnătate politică. 

Cu atât mai profundă este acum decepţia. Nimic nu sa clintit 
din metoadele de guvernare ale partidului liberal, și mai cu seămă 
nici o schimbare na intervenit în reteţele alese pentru tămăduirea 
situației economice. Probă sunt comentariile cari şi-au făcut loc acum, 
după ce guvernul sa prezentat Parlamentului în noua sa formațiune. 
lată, totul se reduce de data aceasta, la indiscrete cercetări, — vai! atât 
de puţin interesante, — dacă felul în care sa realizat remanierea 
guvernului reprezintă o înfrângere sau o satisfacție pentru fiecare: din 
cele două „bisericuțe“ ale partidului liberal: aceea a dlui Alexandru 
Constantinescu şi aceea a dlui Gh. Mârzescu. Dacă ar fi să credem 

aceste socoteli postume, toată  încordarea publică, toată fortoteala 
guvernamentală, toată emoția presei din Capitală, mau avut altă obârşie 
decât lupta celor doi corifei liberali asupra ministerului de Interne, 
unde dl general Văitoianu nu se mai putea menține pentrucă minis- 
terul de Interne devenise o povară prea grea pentru dl general Văitoianu, 
iar dl general Văitoianu o povară prea grea pentru ministerul de Interne... 
Soluţia găsită de dl lon I. C. Brătianu pare să fie aceea a unui șef 
abil. Luând el însuş portofoliul Internelor, preşedintele Consiliului a 
realizat un neaşteptat echilibru, înființând două noui subsecretariate 
de stat și împărțindu-le, unul dlui Gh. Tătărescu (partizan de-al dlui 
Gh. Mârzescu se zice, noi nu ştim nimic) şi celalt dlui Richard 
Franasovici (devotat al dlui Al. Constantinescu afirmă unii, noi nu ne 
îndoim) —  potolind astfel neplăcuta rivalitate a disciplinaţilor săi 
colaboratori. j 

„Dar, în afară de aranjarea unor neînţelegeri de familie în sânul 
partidului liberal, nimic nu ne face să credem că, în noua sa alcătuire, 
guvernul actual ar apuca-o pe o altă cale în rezolvarea problemelor 
cu cari se luptă din greu. Nici trecerea dlui general Văitoianu la 
departamentul Comunicaţiilor, nici prezenţa dlui Tancred Constanti- 
nescu la acela al Industrrei şi Comerţului, nici nejustificata înmulțire 
prin sciziparitate a ministerului Muncei (la înființarea căruia, partidul 
liberal a ridicat asurzitoare protestări) nu vor avea darul miraculos să 
aducă o schimbare în directiva urmată până acum de politica generală 
a guvernului. 

S'a făcut deci dovada că partidul liberal, cu tot curentul care 
sa declarat chiar în rândurile guvernamentale împotriva sistemelor 
financiare ale d-lui Vintilă Brătianu, nu poate să se desfacă din fă- 
gaşul urmat până acum, Și nu e în stare să ofere țărei decât alte figuri, 
— sau mai bine zis, alți figuranţi, — slujind aceleiaș concepțiuni anchilo- 
zate. Cu alte cuvinte, guvernul d-lui lon I. C. Brătianu, în preschimbata sa 
înfăţişare, nu se prezintă cu niciun spor de pricepere şi cu niciun surplus 
de forță, decât înainte de această: inutilă operaţie. 

Cârpeală, prin urmare, şi un primenire, — iată ce a însemnat mult 
lăudata remaniere. Nici cei mai naivi dintre cetățenii acestei țări nu 
pot crede altceva... 


ION BALINT 

GAZETA RIMATĂ 


Un turneu politic 


Plecat-am opt din bădăcini 
Și cu Ghiulucă nouă 
Trecând Carpaţii, la vecini, 
Cu o credință nouă... 

„Era cu noi şi Sever Dan, 
Și lon Agârbiceanu, 
Și bătăiosul popa Man 
Și Ciceo' Pop, vicleanul! 
Fruntași cu toții din Ardeal, 
Ne deplasarăm axa. 
Și ne-am pornit peste Predeal, 
Cu stilul și sintaxa. 


Un dor nebun clocea în noi, 
Ca puiul în găoace: 

Să coborâm printre ciocoi, 
Să facem orice-om face, 

Și peste tot descălecând, 
Mutându-ne soborul, 

Supuşi de-acelaş nobil gând: 
Să desrobim poporul... 
Românii ne ieșeau cu plin, 
Din Dunăre la Nistru, 

Și Romulus din Sân Mărtin 
Se şi vedea ministru... 

Voios și prea încrezător, 

Cum nu e 'n lume altul, 
Pornise Vaida, 'ncrezător, 

Și deschisese-asaltul. 

Voinic și mândru ca un tank 
Părea că bate-o mie, 

Dar, vai! Pa prins in ghiare Blank 
Și zace în robie... 

— „'Nainte, dragii mei!“ strigă, 
Strigă mereu, Ghiulucă, 

Dar ce folos, ceata scădea, 

Și noi eram pe ducă... 


Apoi, pe rând ne-am risipit 
Si-am şters-o englezeşte. — 
Mihai prin Bălți a rătăcit, 

Și 'nvață muscălește ; 

Cu Sever Dan, întrun picior, 
Sdrind cum arde iasca, 

La Nistru popa Man, de zor, 
Dansează căzăceasca ; 

Toți s'au plasat în câte-un loc 
(Te 'nveţi chiar și cu râul) 
Până şi Ciceo — ce noroc! — 
Tot și-a găsit Bacăul... 


Noi peste tot unde ne-am dus, 

Așa, în sarabandă, 

La Fălticeni, ba şi mai sus. 

Făcurăm propagandă. 

Idei mânoase-am semănat, 

Dar unde-i secerișu'? 

Insuşi Maniu e dezarmat: 

Sade 'n palat, la Mișu. 

Deci, când va fi să ne 'nturnăm, 

Și iar ne-om strânge sfatul, 

Cu-atâta aoar ne consolăm: 

Stăm blne cu... Palatul! 
CICERONE BAEDECKER 
voiajor politic în serviciul 

partidului național. 

Un răspuns diui Alexandru Vaida. 
Ca răspuns la insinuările publicate de 
d! Alexandru Vaida, d! O. Goga a făcut 
următoarele. declaraţii în Indreptarea : 

— „DI Alexandru Vaida, fost prim- 
ministru, actual pensionar al băncii 
Marmorosch-Blank, al fabricii Renner 
din Cluj şi al altor numeroase aşeză- 
minte de ocrotire socială, are buna 
inspirație de-a se angaja intro discuţie 
menită să elucideze in mod reciproc 
beneficiile noastre materiaie. Primesc 
cu mulţumire discuția şi în revista 
mea Țara Noastră o voi lăsa să 
urmeze cu multă seninătate, neavând 
de pe-acum decât banala presimţire 
care ma incercat totdeauna în fața 
triumiurilor prea ieftene.“ 

„Despre ce este vorba ? DI Al. Vaida, 
prototipul clasic al nobilului alturism, 
care dela inceputul României-Mari în- 
chiriindu-şi firma politică s'a clasat 
in fericita faună a consiliilor de ad- 
ministraţie, de pe urma cărora inca- 
sează anual peste o jumățate de mi- 
lion pe nemuncite, îmi aruncă vina că 
iu frământarea mea pentru î..fâptuirea 
unităţii naţionale, la care dsa nimic 


áma contribuit, aş fi fost ajutat la Pa-- 


ris de către d. Aristide Blank“. 


„lată în două cavinte adevărul în a- 


ceastă acuzaţie extrem de gravā: După 
încheierea păcii dela Bucureşti am 
plecat la Paris, unde subt conducerea 


INSEMNĂRI 


defunctului Take Ionescu, s'a constituit 
comitetul național al cărui vicepreşe- 
dinte ardelean am fost alături de ră- 
posatul părinte Vasile Lucaci. M'am 
susținut in străinătate dintr'un împru- 
mut lunar la „Banca franco-română“ 
din Paris cu girul principelui C. Brân- 
coveanu, căruia îi cer ertare şi aici 
că până astăzi n'am fost in stare så 
achit această bunicică sumă“. 

„In opera noastră de propagandă 
cheltuelile curente in afară de necesi- 
tățile noastre personale, (plasarea de 
articole in ziare, tipărirea de broşuri, 
hărţi, etc.) au fost acoperite dintr'un 
fond creat cu această destinaţie prin 
străduinţele dlui Aristide Blank, ală- 
turi de câţiva fruntaşi cu dare de 
mână şi administrat in frunte cu dsa 
de-o delegaţie din care eu n'am făcut 
parte. În mod normal, părintele Lu- 
caci şi cu mine, fiind pribegi şi nu 
latitundiari, nu puteam veni cu un 
sprijin material în. această acțiune că- 
reia i-am dat toată puterea n.astră de 
muncă.“ . - 

„Acesta este adevărul curat dinco:o 
de toate mahalagismele“. 

„Domnul Vaida, care s'a plimbat pe 
cheltuiala ţării, venind la Paris la lu- 
cru împiinit în postura de umil famu- 
lus al dlui Brătianu, cu cunoscutaci 
eleganţă de limbaj îmi vorbeşte de-o 
escursiune la Cannes asupra * căreia 


- 

însinuiază anumite 
lustrul meu adversar e rugat să nu 
mă cruţe şi să le dea in vileag cu a-~ 
celaş spirit de preciziune cu care în- 
trun interview pe când era prim-mi- 
nistru a vorbit ţării de-o celebră „nem- 
țoaică“. Memoria meä n'a păstrat din 
această plimbare de-o săptămână nici 
un „detaliu picant“ care să mă pri- 
vească.“ i 

„DI Vaida, eminentul stilist, mai 
spune că dl Pavlică Brătăşanu ar fi 
fost „mecenatele“ meu la Paris. Este 
o idiație de esenţă pură, absolut gra- 
tuită. Veneratul luptător a cheltuit la 
Paris pentru susţinerea ziarului „La 
Roumanie“, cu mine insă nu şi-a exer- 
Citat lăudabilul rol de „mână spartă“, 
în, afară de delicioasele cafele turcești 
din camera de hotel unde am avut 
împreună dese şi Simpatice conver- 
saţii. De altfei dsa, membru in par- 
tidul național, poate da lămuriri pu- 
blice întrucât revendică acest titlu.“ 

„Toate celelalte calificative din dic- 
ționarul special al dlui Vaida („decă- 
dere morală“, „fost poet“, etc.) mă 
lasă rece ca orice proză a dsale pe 
care revista mea nu are obiceiul so 
înregistreza decât la rubrica „gazetei 
rimate.“ 

„Cât priveşte înjuriile impertinente 
ale gazetelor dlor Rozenthal-Honig- 
man, repezite asupra mea cu acest 
prilej, ele se admit. Aceşti admirabili 
antreprenori de opinie publică trebuie 
să jubileze că în sfârşit mi-au găsit 
un nod în papură. Să-i dea inainte 
voiniceşte, din partea mea îi pot asi- 
gura că-i țin de guler și sunt numai 
la început.“ 

Până aici, lămuririle dlui Octavian 
Goga. Se înţelege dela sine că Țara 
Noastră va veni în curând cu noui 
precizări în ceace priveşte beneficiile 
materiale stoarse „pe nemuncite“ de 
dl Alexandru Vaida, şi învingând o fi- 
rească repulsiune, iși va permite să 


„detalii picante.“ . 

caute, cu cleștele, pe curajosul fost 
preşedinte de consiliu, de prin toate 
celelalte consilii (mai puțin onorabile) 
pe unde s'a cuibărit. 

Puțină răbdare, şi se va face. lu- 
mină şi în această privință. 


In așa zisa „po- 
lomică“ Vaida—Goga au intervenit, 
fireşte, și patronii Adevărului. Au re- 
produs, cu mare bucurie și cu un 
deosebit lux de comentarii, ridicolele 
insinuări ale dlui Alexandru Vaida, 
dar s'au ferit să pomenească un rând 
despre răspunsul dlui Octavian Goga. 
Mai mult decât atât, inteligenţii negus- 
tori de hârtie maculatură din strada 
Sărindar au aierul să se mire şi să 
ceară socoteală /ndreptărei, -- caree 
totuş organul partidului poporului, — 
„cum de a avut curajul să publice scri- 
soarea directorului Tărei Noastre. 
Şi obrăznicia nu s'a oprit aici. Ade- 
vărul vorbeşte din nou despre „auto- 
rii morali“, încearcă să ne denunțe că 
am „justificat“ atentatul impotriva dlui 
lacob Rosenthal, şi termină cerând jus- 
tiției să stabilească „până unde merge 
complicitatea dlui Octavian Goga“ în 
această chestiune. i 


Noi am mai avut ocazia să lămurim 
stupiditatea unor asemenea răţoieli. 
Inainte de „odiosul atentat“, fără re- 
ticenţe am prezintat în toată goliciunea 
apucăturile primejdioase ale  aces- 
tor pirați ai scrisului, veniţi nu se ştie 
de unde, cari, fără talent, fără cre- 
dinţă şi fără ideal, cumpărând cu fon- 
duri pătate ziare, tipografii şi palate 
pe preţ de zeci milioane, au pretenţia 
să indrume şi să stăpânească opinia noa- 
stră publică. lată „complicitatea“ noa- 
stră. După „regretabiul incident“ din 
sala de așteptare a hotelului Bulevard, 
am scos la iveală cu toată liniştea 
bunului simț exagerările cari 
să decearnă titlul de martir al liber- 
tăței de gândire unui exploatator, plin 


Autorii morali. 

voiau, 


de profituri inavuabile' al scrisului 
altora. lată în ce constă „justificarea“ 
pe care am dat-o atentatului.. 

Nu. trebue să mai adăugâm că 
mavem nici un punct de contact cu 
antisemitismul doctrinar al dlui A. C. 
Cuza. 

Vom adăuga insă altceva. Dacă 
Sar întâmpla să fim vreodată „au- 
torii . morali“ ai unei neplăceri pe 
seama antreprenorilor „presei inde- 
pendentei“ din Capitală, nu va urma 
atunci o brutală lovitură de baston, ci 
vor răsuna patru mii de perechi de palme. 


„Miorița“ în ungurește. DI Em. 
Kâdâr, un merituos scriitor maghiar 
al generaţiei tinere, ne face din când 
in când câte-o prea plăcută surpriză, 
trăducând bucăţi în proză şi versuri 
din scriitorii români. Traducerile sunt 
intotdeauna cât se poate de corecte 
și intro limbă ungurească aleasă, aşa 
incât literaturii noastre şi preţioasei 
idei a unei apropieri sufleteşti între 
cele două popoare, d. Kádár ii face 
intru-adevăr valoroase servicii, 


In timpul mai nou a tradus „Mioriţa“ 


lui Alexandri, în metru original, isbu- 
tind să redea fidel toate frumuseţile 
acestei minunate balade, 


Descălecătorii din vechiul Regat. 
Oiiciosul din Capitală al partidului 
naţional a: tipărit o dare de seamă 
despre întrunirea dlui Alexandru Mar- 
ghiloman la Timişoara, arătând că 
şeful partidului conservator-progresist 
wa isbutit să strângă în jurul său, 
in Banat, decât foarte puţine adeziuni. 
Acest rezultat nu ne miră. Ceeace me- 
rită totuş oarecare atenție, sunt co- 
mentariile pe cari le face România în 
legătură cu acest modest eveniment 
politic. Gazeta dłui luliu Maniu scrie: 

„Instinctiv, poporul de-aici simte 
cu Banatul a devenit un fel de anti- 
cameră politică a descălecătorilor din 


vechiul Regat prin care vor să se furi- 
şeze în inima Ardealului: incursiunile ` 
brătienilor, acele ale  averescanilor, 
iorghiștilor şi ţărăniștilor sunt întă vii 
în mintea tuturor“. 

Ciudată concepţie despre alcătuirea 
partidelor politice, au şi veselii noştri 
adversari În... momentul în care d. 
Ciceo-Popp cutreeră judeţele moldo- 
vene ca să „organizeze“ partidul na- 
țional la Piatra Neamţ și la Fălticeni, 
celorialte partide politice din vechiul 
Regat li se interzice accesul în „inima 
Ardealului“, fie chiar prin „anticamera; 
pe care o reprezintă Banatul. Ce Dum- 
nezeu! Până şi ragionalismul ar trebui 
să respecte oarecare consecvență. 


„Papă.“ Marţia trecută s'a repre- 
zentat pe scena Teatrului național din 
Cluj o comedie uşoară: „Papă“ de R. 
de Flers şi Caillavet. Am constatat cu 
bucurie, că sala a fost plină până la 
ultimul loc, ca o dovadă a interesului 
ce-l poartă publicul clujan Teatrului 
său naţional. 

Comedia „Papă“ e o ridiculizare-a 
„lumei bune“, o lume de care spec- 
tatorul e îndemnat să rămână de- 
parte. Pentru-ca slăbăciunile morale 
ale acestei „lumi bune“ să apară în 
toată goliciunea lor, se pune faţă in 
față şi lumea cea cu adevărat bună, 
fără acest atribut. Contrastul între 
două lumi, e representat prin cele 
două personagii principale : contele de 
Larzac şi Jean Bernard. 

Rolul contelui de Larzac la jucat 
dl St. Braborescu. Un joc, care a în- 
destulit aşteptările. DI Mihălescu Brăila 
a isbutit să suplinească prin talentul 
său defectele din piesă ale rolului lui 
Jean Bernard. Dna Jeana Popovici Voina, 
pe care atât de mult o admirăm în 
rolurile de fetişcană, ne-a dat prilej 
s'o apreciem şi într'un rol de fată care 
ştie să verse şi lacrimi sincere. 

In lipsa de piese româneşti, (pe care 

nu le găseşte; se vede, aşa de uşor) 
Teatrul naţional din: Cluj, ca şi cele- 
lalte teatre, va reprezenta incă multă 
vreme mai mult piese din litera- 
tura streină. Dacă acestea vor fi în- 
totdeauna bine alese, potrivit împre- 
jurărilor de aici, Teatrul național din 
Cluj va fi la inălțimea ce se așteaptă 
“pe dreptu! dela acest inalt așezământ. 
Faţă de manifestări întradevăr cul- 
turale şi întradevăr artistice pubiicul 
românesc nu va putea să rămână ne- 
simţitor. — Sp. — 


Un alt „fost poet“. Preşedint le 
republicei cehoslovace, d. Massaryk, a 
fost primit deunăzi cu mare cinste la 
Londra. Ziarele din străinătate au in- 
registrat omagiul adus bărbatului po- 
litic şi omului de știință, care a do- 
vedit în tot cursul frământatei sale 
vieți atât devotament pentru cauza 
libertăţei naţionale şi atât patriotism 
luminat, încât cu drept cuvânt poartă 
în ţara sa sentimentalul titiu de „tată...% 

Cuvântările cari s'au ţinut cu acest 
prilej în capitala britanică mau fost 
semne banale de politețe exterioară. 
Conducătorii celor două state amice 
şi-au vorbit, unii altora, cu mult tâlc 
şi cu o deplină înțelegere reciprocă. 

lată pentruze, văzând în primul rând 
elogiile făcute dlui Massaryk, de către 
lordul Curz n, ministrul de externe al 
Angliei, am reţinut şi din răspunsul 
celui dintâi, câteva pasagii foarte in- 
teresante. De pildă, adresându-se lordu- 
lui Curzon, dl Massaryk a spus: 

— „Eu nu ştiu prea multe lucruri 
din biografia dumitale. Totu pot re- 
leva căteva în ceeace te privește. Adi- 
neaori, pe când te ascultam, mi-am 
adus aminte că ai publicat o carte 
asupra retoricei. Dar mai ştiu că ai 
scris şi un volum de poezii. lată ceea- 
ce-mi place. Eu am avut totdeauna 





convingerea că arta și poezia sunt 
strâns legate. cu politica...“ E 
Nu reproducem mai departe, ca să 
nu scandalizăm prea mult pe suscepti- 
bilii noştri adversari Dar dl Albert 
Honigman poate să-şi facă cruce (vorba 
vine) în fața acestei senzaţionale des- 
coperiri: lordul Curzon, ministrul de 
externe al Marei-Britanii, nu e, vai! 
nici el, decât un sărman... fost poet. 
lar dlui Alexandru Vaida, acest minu- 
nat prozator al nostru, nu-i rămane 
decât să protesteze cu indignare îm- . 
potriva dlui Massaryk, care, coșcogea- 
mite preşedinte de republică, indrăs- 


nește să nu fie de aceeaș părere cu 


d. Romulus Boilă dela Dicio-Sân-Mar- 
tin, că talentul exclude pe cineva, de- 
finitiv, din viaţa publică a unui stat 
modern şi constituţional... 

Revista. revistelor. Năzuinfa, nrul 
4 pe Octomvria, cu frumoase versuri 
de Elena Farago: O pruncucigaşă ne- 
bună vorbeşte, continuarea romanului 
„Renunţare“ de Al. P. Telega şi 
alte bucăţi de proză şi versuri, precum 
şi o foarte bogată cronică artistică 
literară. 

Peninsula Balcanică nr. 6, cu un 
judicios articol iscălit: Turnus, pledând 
pentru „Ridicarea bisericii române la 
rangul de patriarhie ecumenică“. 

Scoala, organul Asociaţiei corpului 
didactic primar din Bucovina, nr. 13-14. 

„Viața Agricolă“ nr. 18, revista 
„Societății agronomilor din România“, 
cu un bogat sumar de actualitate. 

„Gândirea“, reapare întinerită, cu 
acelaş cuprins bogat. Nrul 5 ne aduce: 
un foarte bun articol al dlui Nichifor 
Crainic, intitulat „Politică şi ortodoxie“, 
apoi proză şi versuri de Lucian Blaga, 
E. Hucuţa,, lon Pilat, N. Condiescu, 
Demostene Botez și |. M. Sadoveanu. 
Cronica variată şi interesantă, ca în- 
totdeauna. Preţul unui exemplar 12 lei 

